-	Der er blevet lavet en nødrengøring, det er rigtigt. Sådan lyder det fra direktøren for vækst og udvikling i Jammerbugt Kommune, Peter Albeck Laursen, om hvilken rengøring institutionerne får i øjeblikket. I Jammerbugt Kommune er de nemlig kun blevet såkaldt nødrengjort de sidste næsten 14 dage. Det er en mindre grundig rengøring, hvor man eksempelvis ikke vasker gulve, men blot tager overfladerne på toilettet og i køkkenerne. Grunden til, at der kun bliver foretaget nødrengøring på nuværende tidspunkt, er, fordi den rengøringsvirksomhed, kommunen benytter sig af, er gået konkurs. -	Når en virksomhed er gået konkurs, så må man ikke bare sætte andre til at gøre rent. Det må man først, når der er udmeldt et konkursdekret, og det blev udmeldt 6. oktober, og så kan man sætte nogle til at gøre rent, siger Peter Albeck Laursen. Har forberedt plan i et stykke tid Torsdag skal der tages stilling til en ny rengøringsleverandør i kommunalbestyrelsen i Jammerbugt Kommune. Kommunen var dog allerede forberedt på, at man nok skulle begynde at forberede sig på, at man skulle have en ny virksomhed til at rengøre institutionerne. -	Vi har haft tæt dialog med den pågældende virksomhed, som er gået konkurs, hen over sommeren, fordi der også var problemer med pensionsindbetalinger og sådan nogle ting, og der begyndte vi allerede at arbejde på en plan b på det tidspunkt, siger Peter Albeck Laursen. Rengøringsfirmaet skrev ifølge direktøren for vækst og udvikling til Jammerbugt Kommune 29. september, at ”de ikke længere så sig i stand til at føre virksomheden videre, og at de vil indgive konkurs”. Konkursdekretet kom dog først 6. oktober, hvorfor det ikke har været mulig for kommunen at ansætte andre til at gøre rent, da opgaven juridisk set stadig lå ved det nu konkursramte selskab. Snart tilbage En aftale om en ny leverandør er dog ikke ensbetydende med, at rengøringen er tilbage i fuld vigør fra fredag, da der ifølge Peter Albeck Laursen først skal ansættes personale. Han mener dog, at det er gået ”ekstremt hurtigt” i forhold til, hvad man normalt kan forvente, når der sker en konkurs som denne og understreger, at der blevet arbejdet hårdt i kulissen for at finde en løsning. -	Vi har en forventning om, at hvis der bliver landet en aftale i morgen, så kan vi komme ud og gøre rent i alle institutioner på helt normal vis. Så når folk kommer tilbage fra efterårsferien, er vi i normal drift igen, siger Peter Albeck Laursen.

Opsummering:
I Jammerbugt Kommune er der siden 29. september ikke blevet gjort grundigt rent på grund af en konkurs hos kommunens rengøringsleverandør.